b'\n_START_ARTICLE_\nBrane Dolinar\n_START_SECTION_\n\xc5\xbdivljenje\n_START_PARAGRAPH_\nBrane Dolinar je psevdonim Branislava Dem\xc5\xa1arja, ki se je rodil 5. avgusta 1928 v Zgornji \xc5\xa0i\xc5\xa1ki. Osnovno \xc5\xa1olo je obiskoval v Ljubljani ter v Javorni\xc5\xa1kem rovtu nad Koro\xc5\xa1ko Belo. Tam je pou\xc4\x8deval njegov starej\xc5\xa1i brat in ga tako skorajda prisilil k pisanju. Vsak dan je moral sestaviti po en prosti spis. V tistem \xc4\x8dasu so tako v mladinski reviji Na\xc5\xa1 dom objavili njegovo pismo uredniku. To je bil prelomen trenutek za pisatelja, saj je bil to vstop v pisateljski svet._NEWLINE_Z branjem knjig se je sre\xc4\x8dal \xc5\xbee zelo zgodaj preko brata, ki mu jih je nosil. Pravljice si je bral sam, saj mu jih ni imel kdo prebirati. Mama je bila prezaposlena z ostalimi otroki, o\xc4\x8de pa je \xc5\xbee zgodaj umrl. V drugem letu njegovega \xc5\xa1olanja na klasi\xc4\x8dni gimnaziji v Ljubljani se je za\xc4\x8dela druga svetovna vojna. Leta 1943 so ga z drugimi dijaki vred izklju\xc4\x8dili iz \xc5\xa1ole. Do konca vojne je slu\xc5\xbeil kot zidar. Delal je v delavnici igra\xc4\x8d, kot kulturno-prosvetni referent, kot u\xc4\x8ditelj pionirjev, kot prevajalec ru\xc5\xa1\xc4\x8dine ter kot novinar. Medtem pa je tudi maturiral in se zaposlil v avtobusnem podjetju. Tudi glasba je bila velik del njegovega \xc5\xbeivljenja, saj ga je pripeljala na Akademijo za glasbo v Ljubljano. Napisal je kar nekaj radijskih iger, katerim je sam dodal glasbeno spremljavo in tako zdru\xc5\xbeil obe strasti.\n_START_SECTION_\nDelo\n_START_PARAGRAPH_\nBrane Dolinar je bil mladinski pisatelj, avtor mnogih radijskih iger ter otro\xc5\xa1kih kriminalk. V 70. letih je prav on za\xc4\x8del s pisanjem otro\xc5\xa1kih in mladinskih kriminalk. Prispeval je prvo otro\xc5\xa1ko kriminalko Rde\xc4\x8da kapica iz Zgornje \xc5\xa0i\xc5\xa1ke leta 1972. Zgodbo je vpletel v nem\xc5\xa1ko mesto Bonn, kjer glavna junakinja Rde\xc4\x8da kapica do\xc5\xbeivi kar nekaj napetih trenutkov. Leta 1974 je napisal \xc5\xa1e drugo mladinsko detektivko z naslovom Detektivi na jeklenih konji\xc4\x8dkih. V njegovih knjigah je \xc4\x8dutiti globoko spo\xc5\xa1tovanje do matere in o\xc4\x8deta._NEWLINE_Leta 1959 je nastalo delo Dvojne po\xc4\x8ditnice. Po tem literarnem delu je bil leta 2001 posnet istoimenski film pod vodstvom Tuga \xc5\xa0tiglica._NEWLINE_Napisal je tudi mnogo radijskih iger, ki so bile izvedene na radiu Ljubljana, Zagreb ter Novi Sad.'